《次韵洪复翁食蕨》
宋代·方一夔

花叶根茎种种香，谁知山草宿舂粮。筠篮净洗倾银粉，瓦釜狂舂冻蔗浆。

爽口如兼三鼎味，疗饥不试五仓方。西山饿死真馀事，安有冥鸿为稻粱。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。